רוב התוכן הפיננסי (האחראי) ברשת מסתכם לארבע עצות בסיסיות:

1 - שחקו הגנתי ועשו סדר. אין דרך להתקדם אם כסף עבורכם הוא נעלם/חור שחור/כאוס. מעקב הוצאות ונכסים. תזרים חיובי (הכנסות > הוצאות). שווי נקי חיובי (נכסים > התחייבויות). מעקב, ניהול וחיסול חובות. יצירת שולי ביטחון: נזילות לחירום. ביטוחים לחירום. פיתוח מיומנויות שאפשר לתרגם להכנסה או לחיסכון. 

2 - שחקו התקפי. השקיעו מוקדם ולעתים קרובות, גם מסכומים קטנים. פחות קריטי איך זה נעשה: תיק מנוהל, קופ"ג להשקעה, חשבון מסחר עצמאי. הדבר החשוב הוא לסגל זאת להרגל: המירו שקלים נשחקים שאינם מגובים בדבר לנכסים בעלי ערך ממשי ופוטנציאל צמיחה. אין תשואה ללא סיכון, ומנגד יש סיכון עצום באי-נטילת סיכון.

3 - כדי להאיץ את התהליך ניתן (א)לחסוך יותר (ב) להכניס יותר או (ג) להשיג תשואה גבוהה יותר על ההפרש. (א) בשליטתכם המלאה אבל מוגבל בתקרה. (ב) מצריך מאמץ, לא לגמרי בשליטתכם אבל לא מוגבל בתקרה. (ג) נכון בתאוריה, בפרקטיקה לא רבים מסוגלים לספוג את הסיכון הנלווה והתוצאה שהתיק מתפוצץ בפניהם.

4 - המתינו, למדו להתעלם מהרעש והתאימו ציפיותכם. דרושות שנים על גבי שנים (על גבי שנים) של צבירת נכסים שיטתית כדי שתיק ההשקעות יצמח לרמה בה אפקט הריבית דריבית (צמיחה מעריכית של הון שהושקע) אחראי לעיקר הביצועים (להבדיל מהזרמה של כסף טרי).